31.10.2022
EL
Επίσημη Εφημερίδα της Ευρωπαϊκής Ένωσης
C 417 A/3
Η μονάδα διαχείρισης πληροφοριών (ΔΠ) είναι υπεύθυνη για τα εξής: — υλοποίηση των στόχων που έχει ορίσει η στρατηγική της μονάδας ΔΠ της Ευρωπόλ, ειδικότερα όσον αφορά την ενίσχυση των ικανοτήτων διαχείρισης πληροφοριών της Ευρωπόλ ως κόμβου πληροφοριών της ΕΕ σχετικά με την εγκληματικότητα, και όσον αφορά την ενίσχυση των πτυχών διαχείρισης πληροφοριών της επιχειρησιακής υποστήριξης· — υποστήριξη του αναπληρωτή εκτελεστικού διευθυντή στην εκτέλεση των καθηκόντων του· — συντονισμός και διαχείριση των προϊόντων και υπηρεσιών ΔΠ της Ευρωπόλ σύμφωνα με την επιχειρησιακή ζήτηση και την οργανωτική στρατηγική· — σχεδιασμός και παρακολούθηση όλων των πρωτοβουλιών ΔΠ της Ευρωπόλ σε στενή συνεργασία με την ομάδα στρατηγικού σχεδιασμού στη Διεύθυνση Διακυβέρνησης και διαχείριση του χαρτοφυλακίου του τμήματος ΤΠΕ C1· — προώθηση της καινοτομίας προς όφελος των αρχών επιβολής του νόμου των κρατών μελών, ανάπτυξη εργαλείων τεχνητής νοημοσύνης (ΤΝ) με παράλληλη προώθηση της δεοντολογικής χρήσης τους, λαμβανομένου υπόψη του αντικτύπου της ΤΝ στα θεμελιώδη δικαιώματα και την ιδιωτική ζωή, λειτουργώντας ως παρατηρητήριο καινοτομίας, και ενθάρρυνση του συντονισμού και των συνεργειών με άλλους εταίρους καινοτομίας.
Γενικές αρμοδιότητες του κατόχου της θέσης Υπό την επίβλεψη του εκτελεστικού διευθυντή, οι αναπληρωτές εκτελεστικοί διευθυντές προΐστανται των αντίστοιχων διευθύνσεων και, σύμφωνα με τα άρθρα 54 και 55 του κανονισμού της Ευρωπόλ, είναι επιφορτισμένοι με τις εξής αρμοδιότητες: — παροχή υποστήριξης και συνδρομής στον εκτελεστικό διευθυντή και το διοικητικό συμβούλιο σχετικά με τη στρατηγική ανάπτυξη της Ευρωπόλ παρέχοντας συμβουλές και εμπειρογνωμοσύνη στο πεδίο των αρμοδιοτήτων τους· — συμβολή στην προετοιμασία των συνεδριάσεων του διοικητικού συμβουλίου και στην εφαρμογή των αποφάσεών του· — συμβολή στην προετοιμασία και την εφαρμογή του πολυετούς προγραμματισμού και του ετήσιου προγράμματος εργασιών στους κόλπους της αντίστοιχης διεύθυνσης και υποβολή εκθέσεων στον εκτελεστικό διευθυντή και το διοικητικό συμβούλιο σχετικά με την εφαρμογή τους· — υλοποίηση σε επίπεδο διεύθυνσης των αποφάσεων που λαμβάνονται κατά τις συνεδριάσεις της διεύθυνσης· — παρακολούθηση του επιχειρησιακού σχεδιασμού και της διαχείρισης των επιδόσεων σε επίπεδο διεύθυνσης· — διοίκηση της διεύθυνσης μέσω, μεταξύ άλλων, της διαχείρισης του προσωπικού και των προϋπολογισμών σύμφωνα με τους οικείους κανόνες και κανονισμούς· — καθοδήγηση των υπαλλήλων τους στην επιτέλεση των καθηκόντων και των στόχων που τους έχουν ανατεθεί· — προαγωγή της στενής συνεργασίας μεταξύ των διευθύνσεων· — διατήρηση των στρατηγικών δεσμών στους συγκεκριμένους τομείς εγκληματικότητας της διεύθυνσης με συναφείς εξωτερικούς εταίρους και ενδιαφερόμενους· — προώθηση των επιτευγμάτων της Ευρωπόλ στα μέσα ενημέρωσης και εκπροσώπησή της σε εξωτερικές και εσωτερικές συνεδριάσεις και συνδιασκέψεις, όπως απαιτείται· — διεκπεραίωση κάθε άλλου καθήκοντος που τους ανατίθεται από τον εκτελεστικό διευθυντή.
Με την επιφύλαξη του δικαιώματος του εκτελεστικού διευθυντή να καθορίζει τις ειδικές αρμοδιότητες και τα καθήκοντα του κατόχου της θέσης, ο αναπληρωτής εκτελεστικός διευθυντής, θα είναι, μεταξύ άλλων, αρμόδιος για τα εξής: — ως CIO, έχει την ευθύνη για όλες τις ικανότητες/εξελίξεις στον τομέα ΤΠΕ/ΔΠ της Ευρωπόλ και ενεργεί ως διαχειριστής αλλαγών για τον ψηφιακό μετασχηματισμό του οργανισμού· διευθύνει και καθοδηγεί την εφαρμογή των στρατηγικών ΔΠ και ΤΠΕ της Ευρωπόλ· — επιβλέπει την παροχή λύσεων ΤΠΕ και υπηρεσιών μηχανικής, τη διαχείριση τεχνικών προϊόντων και τη συντήρηση εφαρμογών· — επιβλέπει τον σχεδιασμό, την εγκατάσταση και τη λειτουργία σχετικών δικτύων επικοινωνίας και στοιχείων υποδομών ΤΠΕ για την Ευρωπόλ, τα κράτη μέλη και τρίτα μέρη· — επιβλέπει τον σχεδιασμό και την εφαρμογή μέτρων για τη διασφάλιση της ανθεκτικότητας και της συνέχειας των υπηρεσιών ΤΠΕ· αντιμετωπίζει οποιεσδήποτε απειλές, τρωτότητες και συμβάντα στον τομέα ΤΠΕ·